Landskabet er for det meste karakteriseret af flade til bølgende kystsletter, som rejser sig til lave bjerge mod nordøst. Klimaet er tropisk: varmt og fugtigt. Vintrene er tørre med varme dage og kølige til kolde nætter. Somrene er våde og overskyede med mange kraftige regnbyger. Højeste punkt: Mount Wuteve (1.380 m), som ligger mod nord.  Demografi Befolkningen på ca. 3 millioner udgøres af 16 lokale etniske grupperinger og forskellige udenlandske minoriteter. Kpelle-befolkningen i de centrale og vestlige dele af landet er den største etniske gruppe. Amerikansk-liberianere, som nedstammer fra de frigivne slaver som ankom i 1821, udgør ca. 5% af befolkningen. Der er også et betydeligt indslag af libanesere, indere og andre vestafrikanske etniske grupperinger, som tilsammen udgør en vigtig del af Liberias næringsliv. En mindre gruppe hvide (anslået til ca. 18.000 i 1999, antagelig færre i dag) bor i landet. Politiske uroligheder i landet har ført til et betydeligt fald i levestandarden.